Program redus la supermarketuri, în weekend. Decizia, pe masa Guvernului
- Mădălina Sfrijan
- 19 martie 2024, 16:55
Comercianții de produse tradiționale au solicitat schimbarea programului actual al supermarketurilor. Cererea vine după ce Marcel Ciolacu a anunțat prelungirea plafonării adaosurilor la prețurile alimentelor de bază până la 31 decembrie 2024.
Program redus pentru supermarketuri
Propunerea comercianților de produse tradiționale este analizată de Executiv. Dacă cerința va fi acceptată după discuțiile cu premierul, unele supermarketuri ar urma să își restrângă programul de lucru. Marți, reprezentații marilor magazine au fost chemați să discute cu Marcel Ciolacu legat de acest context.
Solicitarea a venit după ce șeful Executivului a anunțat că plafonarea adaosurilor, în cazul alimentelor de bază, va fi prelungită până la 31 decembrie 2024. Premierul a subliniat că măsura se va menține până când inflația va scădea sub 5%.
Discuții la Guvern
Micii comercianți susțin că vânzările lor scad cu până la 40% în weekend. Întâlnirea cu reprezentanții marilor magazine a fost cerută de Marcel Ciolacu. Mai mult, premierul le-a solicitat acestora să vină cu o serie de propuneri concrete vizavi de vânzarea produselor tradiționale, precum și legate de reducerea prețurilor.
Micii comercianți cer ca actualul program adoptat de supermarketuri să fie redus. Concret, marile magazine ar putea fi închise începând de sâmbătă de la ora 13:00 și până luni dimineață.
Solicitări legate de reducerea comisioanelor pentru tichetele de masă
Pe lângă solicitările privind reducerea programului de lucru pentru cele mai cunoscute supermarketuri din România, comercianții cer reducerea comisioanelor pentru tichetele de masă. Totodată, aceștia vor ca impozitul de 1% pentru marile companii să fie eliminat.
Potrivit celor din sector, impozitul de 1% afectează sistemul de distribuție al alimentelor. Premierul a anunțat că sprijină amendamentul propus în Parlament pentru prelungirea schemei de plafonare a adaosului comercial la alimentele de bază.
Dacă Executivul va accepta toate propunerile micilor comercianți, marile magazine ar putea avea un program diferit în weekenduri. Supermarketurile ar urma să fie închise începând de sâmbătă de la ora 13:00 și până luni dimineață.